മരം കടപുഴകി ദേശീയപാതയില് ഗതാഗതം സ്തംഭിച്ചു ചാത്തന്നൂര്: ദേശീയപാതയില് ചാത്തന്നൂര് തിരുമുക്കില് പാതയോരത്ത് നിന്നിരുന്ന മരം കടപുഴകി ഒരു മണിക്കൂറോളം ഗതാഗതം സ്തംഭിച്ചു. റോഡില് വാഹനങ്ങള് കുറവായിരുന്നതിനാല് വന് അപകടം ഒഴിവായി. അതേസമയം, കൊല്ലം ഭാഗത്തേക്കുള്ള കെ.എസ്.ആര്.ടി.സി ബസ് കടന്നുപോയതിന് തൊട്ടുപിന്നാലെയാണ് മരം വീണത്. ഇന്നലെ ഉച്ചയ്ക്ക് രണ്ട് മണിയോടെ ചാത്തന്നൂര് തിരുമുക്ക് പെട്രോള് പമ്ബിന് എതിര്വശത്ത് നിന്ന പുളിമരമാണ് കൊല്ലം ഭാഗത്തേക്കുള്ള റോഡിന് കുറുകെ കടപുഴകിയത്. 11 കെ.വി വൈദ്യുതി ലൈനുകള് പൊട്ടുകയും മൂന്ന് വൈദ്യുതി പോസ്റ്റുകള്ക്ക് കേടുപാട് സംഭവിക്കുകയും ചെയ്തു. ചാത്തന്നൂര് കെ.എസ്.ഇ.ബി അധികൃതരും പരവൂരില് നിന്ന് ഫയര്ഫോഴ്സും ചാത്തന്നൂര് പൊലീസും എത്തി മൂന്ന് മണിയോടെ മരം മുറിച്ചുമാറ്റിയാണ് ഗതാഗതം പുനഃസ്ഥാപിച്ചത്. അപകടാവസ്ഥയില് നിരവധി മരങ്ങള് ദേശീയപാതയില് ചാത്തന്നൂര് തിരമുക്കില് ചുവട് ദ്രവിച്ചവയുള്പ്പെടെ നിരവധി മരങ്ങള് അപകടഭീഷണിയുയര്ത്തി നില്ക്കുന്നുണ്ട്. കൂറ്റന് മരങ്ങളടക്കം ഒന്പതോളം പുളിമരങ്ങളാണ് ഈ ഭാഗത്തുള്ളത്. അടുത്തിടെ ദേശീയപാതാ അധികൃതര് പാതയുടെ വീതി കൂട്ടി കൈവരികള് സ്ഥാപിച്ചെങ്കിലും അപകടാവസ്ഥയിലുള്ള മരങ്ങള് നീക്കം ചെയ്യണമെന്ന നാട്ടുകാരുടെ ആവശ്യം പരിഗണിച്ചിരുന്നില്ല.